Blitsbokke troef Fidji in doodsnikke | Netwerk24
Blitsbokke troef Fidji in doodsnikke
Deur Marnus Kok 22 September 2019 16:18
Siviwe Soyizwapi, kaptein van die Blitsbokke. Foto: Getty Images
Die Blitsbokke het Sondag die Oktoberfest-sewesrugbytoernooi in München, Duitsland, gewen deur Fidji in die eindstryd te klop.
Suid-Afrika het met 12-10 geseëvier, nadat sy kaptein, Siviwe Soyizwapi, in die doodsnikke oorgeduik het om die telling gelyk te maak. Oorgeduik is eintlik oordrewe, want Soyizwapi het die helderheid van verstand gehad om nie naby die hoekie te druk nie, maar om om te draf, sodat hy die bal nader aan die pale kon plant.
Dit het Dewald Human in staat gestel om die twee punte vir die oorwinning met 'n doelskop by te voeg.
Neil Powell, afrigter van Suid-Afrika, was agterna vol lof vir sy span.
"Ek dink dit was 'n goeie poging deur die spelers, ons is egter steeds nie waar ons wil wees nie, maar dit is nog vroeg in die seisoen.
"Dit is moeilik om karakter by spelers te kweek, maar hulle het vandag baie daarvan gewys."
Hoewel dit eintlik nog in die voorseisoen is, is die sege oor Fidji nie te versmaai nie. Die einste Fidjiane is die Olimpiese kampioen en die heersende kampioen van Wêreldrugby se sewesreeks en het Suid-Afrika al baie keer die afgelope jaar of twee in trane gehad.
Suid-Afrika het Duitsland vroeër Sondag met 17-12 in die halfeind geklop, nadat hy op die eerste dag met Nieu-Seeland (19-12), Engeland (24-7) en Australië (26-19) in die groepwedstryde afgereken het.